Anders Samuelsen (RV), 1998-06-17:
Regeringens børnepolitiske redegørelse indeholder for Det Radikale Venstre at se mange gode elementer og især mange fine hensigtserklæringer.
Der er ingen grund til at undre sig specielt over, at det især er hensigtserklæringer, dog suppleret med nogle konkrete tiltag, som præger pakken.
Det hænger naturligvis sammen med tidspunktet for fremlæggelsen midt i en tid med forhandlinger om pinsepakke, kommuneaftaler og den kommende finanslov.
Jeg skal derfor indledningsvis komplimentere for det, der rent faktisk står i pakken om målene for regeringens arbejde.
Fra Det Radikale Venstres side er der specielt visse områder, som vi ser frem til at påvirke i den forbindelse, en påvirkning, der gerne skulle føre til bedre sociale løsninger på visse områder og mere liberale og fleksible løsninger på andre områder.
Vi glæder os derfor også til det samarbejde, som der er lagt op til i dagens debat.
Jeg vil godt nævne et par eksempler på de her områder:
De allersvageste familier, som typisk gennem generationer har været uden for arbejdsmarkedet, imødekommes i pakken med nogle brede hensigtserklæringer.
Det Radikale Venstre mener, at fokus, når vi skal tale konkret i disse tilfælde, ikke kun skal være på børnene, men udstrækkes til hele familien.
På den måde forebygges det, at sociale problemer går i arv.
Det er der også økonomisk ræson i.
For at opnå dette mener Det Radikale Venstre, at følgende konkrete tiltag kunne overvejes: For det første er det helt afgørende, at børnene fra svage familier får tilbudt en daginstitutionsplads så hurtigt som muligt, så de kan komme ud blandt andre og også dér kan lære de normer og regler, som er grundlæggende for, at man som individ kan fungere i samfundet på lige fod med andre. For det andet vil Det Radikale Venstre gerne lægge op til, at tiltagene på dette område - altså over for de svage familier - bliver mere målrettede og mere intensive.
Efter vores mening gøres det bedst ved, at der lægges op til en mere individorienteret indsats, og der er også allerede erfaringer fra kommunerne, der tyder på dette, og også her er der en økonomisk idé i det.
Så om de kommende forældre: Det er ikke nok blot at se på de eksisterende sociale problemer.
Det Radikale Venstre mener derfor, at der bør satses endnu mere på forebyggelse af de sociale problemer, end tilfældet er i dag, f.eks. over for de 16-21-årige, som er de kommende forældre.
Der er i denne aldersgruppe en del, som kommer fra familier, der i generationer ikke har været inde på arbejdsmarkedet.
Der er derfor behov for en intensiv opfølgning for at få indprentet normer og værdier, så også disse unge kan blive i stand til at klare sig på en arbejdsplads eller få en uddannelse og på den måde også få skabt et godt grundlag for at være gode forældre.
Så er der det andet store område, nemlig mere fleksible og mere liberale løsninger.
Med hensyn til børnefamilier generelt vil Det Radikale Venstre gerne arbejde for, at der skabes mere fleksible løsninger, der kan lette dagligdagen for disse familier, men vi vil selvfølgelig også meget gerne tage et udgangspunkt i den gruppe, som er specielt presset. Her vil jeg blot komme med et enkelt konkret forslag til overvejelse, nemlig at alle familier med børn på venteliste kunne tænkes at få mulighed for at kunne gøre krav på 85 pct.-tilskuddet, der også er nævnt i pakken.
Man kunne altså overveje, hvorvidt også personer på venteliste kunne få del i et sådant tilbud.
En nylig offentliggjort undersøgelse fra kommuner, hvor man har forsøgt det her, viser, at både forældre og kommunerne ser positivt på det.
Der er penge at hente i det plus en større tilfredshed hos forældrene.
Det her oplæg, børnepakken, er altså et godt fundament for at arbejde videre. Så er der hele spørgsmålet om børnepasningsorlov.
Det Radikale Venstre ønsker ikke på forhånd at afvise nogen konkrete, endelige udformninger af børnepasningsorloven.
Blot er det stadigvæk vigtigt for os at pointere, at det her ikke skal forstås som en udstrakt hånd til, at vi nu igen skal have f.eks. en 100 pct.'s dækning på dagpengeområdet.
Det er ikke det, der er spørgsmålet, men man kunne f.eks. overveje, om man kunne bruge f.eks. Norge som inspiration.
De har jo en tidskontoordning, som giver mulighed for at gøre børnepasningsorloven langt mere fleksibel end den, vi har herhjemme i dag.
Det er et spørgsmål om at give mulighed for, at man lige får de enkelte, ekstra timer i dagligdagen - det er det, som giver luft for alvor.
Derfor er pakken faktisk et godt udgangspunkt for de konkretiseringer, der nu ligger foran os, foran kommunerne og foran arbejdsmarkedets parter.
Vi kan med udgangspunkt i den her redegørelse være med til at lægge pres på alle de her parter, ikke blot for at løse opgaverne under betingelse af, at de får flere penge, men faktisk måske også løse opgaverne på en anden måde, end vi gør i dag.
Der har været diskussioner om, hvorvidt pakken lever op til diverse valgløfter.
Det Radikale Venstre satte spørgsmålet om mere fleksible orlovsordninger og 20 pct.-debatten på dagsordenen i valgkampen.
Jeg kan ikke se, at disse emner er umulige at gennemføre på grundlag af redegørelsen.
Vi ser derfor frem til det kommende arbejde, og ikke mindst ser det ud til efter dagens debat, at det ikke skorter på den gode vilje.